Foto’s: Bloubloed-troukoors is hoog in WindsorMense wag in die strate voor die kasteel. (Foto: Facebook/The Royal Family) Die Kensington-paleis het Saterdag, enkele ure voor die Amerikaanse aktrise, Meghan Markle, en prins Harry in die eg verbind word by die St. George-kapel in Windsor naby Londen, die paartjie se nuwe koninklike titels bekendgemaak. Prins Henry van Wallis, oftewel prins Harry, sal voortaan bekendstaan as die hertog van Sussex. Markle sal die hertogin van Sussex heet. Intussen drom derduisende mense in die strate van Windsor saam vir ŉ vlugtige blik van die toekomstige koninklike bruidspaar wanneer hulle om 14:00 (Suid-Afrikaanse tyd) op ŉ koetsoptog deur die strate van Windsor vertrek. Oprah soek haar sitplek in die kapel. (Foto: AP Photostream) Die 600 trougaste wat genooi is om die seremonie by te woon, het by die kapel begin aankom. Bekendes soos Oprah, James Blunt, die tennisster Serena Williams en die Beckham-egpaar, David en Victoria, woon die seremonie by. George en Amal Clooney is ook daar. Die sanger, Elton John, wat goed bevriend was met prins Harry se ontslape ma, prinses Diana, sal ook na verwagting saam met sy lewensmaat, David Furnish, die seremonie bywoon. John het ook die uiters bekende liedjie “Candle in the wind” herskep vir prinses Diana se begrafnis in 1997. Intussen het Kensington-paleis ook bekendgemaak dat Markle se ring uit Walliese goud gemaak is en ŉ geskenk van koningin Elizabeth is. Prins Harry se ring van platinum is gemaak met ŉ tekstuurafwerking. Volgens die Britse monargie se Twitter-bladsy, is prins Harry en Markle die 16de koninklike paartjie wat hul huweliksbevestiging by die Windsor-kasteel vier sedert 1863. Die paartjie se onthaal sal ook in die St. George-saal plaasvind. Die seremonie begin om 13:00 (Suid-Afrikaanse tyd).